#адыгабзэ 
Нарт Саусэрыкъо икъэхъукl.

Нарт Саусэрыкъо икъэхъукlэ гъэшlэгъоны, цlыфхэр къызэрыхъурэм фэдэу дунаим къытехьагъэп. Мыжъо ныбэм къихъухьагъ. Цlыфым ыпсэ щыщ зыхэфэгъэ мыжъом ыкlоцlы лlыхъужъыр къихъухьагъ. А цlыфыр нарт чэмахъоу Сос ары. Мары ар зэрэхъугъэр.
Сэтэнае къэгыкlэнэу псыхъом кlуагъэ. Ар бзылъфыгъэ lушэу, бзылъфыгъэ цlэрыlоу, зэкlэ еупчlыжьэу щытыгъ. А уахътэм лlы иlагъэп. Щыгъынхэр, техъон-кlэлъынхэр ыгыкlыхэу псым lутызэ, псым иадырабгъукlэ чэмхэр щызгъэхъурэ Сосы къылъэгъугъ. Сэтэнае дэхэ дэдэу щытыгъэти, чэмахъом бзылъфыгъэр лъэшэу ыгу рихьыгъ, нэшlукlэ ехъопсагъ. Къехъуапси, шlу къылъэгъуи, а шlулъэгъур ыпсэ щыщ гъуаткlо фэдэу, псыхъом къызэпырыбыбыкlи, Сэтэнае ыпашъхьэ илъ мыжъом къытефагъ. Мыжъор пхырилыгъукlи, мыжъо ныбэм нэсыгъ. 
Хъугъэр Сэтэнае ылъэгъугъ, ар зэрэгъэшlэгъоныри къыгурыlуагъ. Сос ыпсэ зыхэхьэгъэ мыжъор ышти, ядэжь къыхьыгъ, хъэдэн шъабэ къырищэкlи, хьакушъхьэм тырилъхьагъ. Аущтэу зыкlишlыгъэр Сосэ ыпсэ щыщэу мыжъом хэхьагъэр фэбапlэу ыlыгъы шlоигъуагъэшъ ары.
Мыжъор хьакушъхьэм телъэу, ренэу фабэр еокlызэ, мэзибгъурэ ыlыгъыгъ. Ащ фэдизым мыжъор плъыгъэ, плъы къэс хэхъуагъ. Мэзибгъум къызехъум, ины хъухъэ, ащ нахьыбэрэ пфэмыlыгъыжьынэу плъырыгъэти, ышlэщтымкlэ еупчlынэу Сэтэнае гъукlэ lазэу Лъэпшъ дэжьы кlуагъэ.
Лъэпшъ гъукlэ lэзэ къодыягъэп, бэ ылъэгъугъэу, бэ къыгъэшlагъэу щытыти, акъылышхуи иlагъ, джащ пае lоф къин зиlэмэ ар упчlэжьэгъу ашlыщтыгъэ. Джащ ыдэжь Сэтэнае зыдэкlуагъэр.
Сэтэнае Лъэпшъ дэжьы къакlуи, мыжъом икъэбар зытетым тетэу къыфиlотагъ. Лъэпшъ lушыгъэти, мыжъор къызэрыкlоу зэрыщымытыр къыгурыlуагъ. Сэтэнае ыдэжь къакlуи, мыжъо плъырыр гъучl lэдэшхокlэ кlыщым ыхьыгъ, машlом пилъхьи, джыри нахь лъэшэу ыгъэплъыгъ. Мыжъор лъэш дэдэу къызызэкlэплъыхьэм, къачи, машlор къыпыустхъукlэу шъэожъые цlыкlу мыжъо ныбэм илъэу къэлъэгъуагъ. lэ пцlанэкlэ шъэожъыем утеlэбэн плъэкlытэпти, Лъэпшъ гъучl lадэмкlэ ыкъопкъитlу ыlыгъэу ар къыlэти, Сэтэнае ыкокlы къырилъхьагъ. Кlэлэцlыкlур ыпкъыкlэ зэрэпсаоу стырыти, Сэтэнае иджэнэкокl пхыристыкlи, джэхашъом тефагъ. Лъэпшъы ышlэн фаер къыгурыlуагъ. Гъучl lадэмкlэ кlэлэцlыкlум ыкопкъхэр ыlыгъэу, къыштэжьи, мыжъопсым щэ хигъэуагъ, джаущтэу ыпсыхьагъ. Шъэожъыем ыпкъынэлынэ ыгъэплъыкъуи, Сэтэнае къыритыжьыгъ. 
- Сыд мыщ фэтыусыщт, Лъэпшъ? - ыlуи, Сэтэнае къызеупчlым:
- Мыр зыпсэ щыщыр нарт чэмахъоу Сос ары, аущтэу зыщыткlэ Сосы ыкъу, Саусэрыкъу фэтыусыщт, - ыlуагъ Лъэпшъы.
Джаущтэу шъэожъыеу мыжъо ныбэм къихъухьагъэм Саусэрыкъор фаусыгъ. 
Саусэрыкъо Лъэпшъы ыпсыхьагъэти, ыпкъ гъучlым фэдэу пытэу хъугъэ. Ау мэхапlэ къыфэнагъ: гъучl lадэмкlэ ыкопкъитlу ыlыгъыгъэти, копкъыхэр цlыфмэ апкъ фэдэу шъабэхэу къэнагъэх.
Саусэрыкъо икъэхъукlэ ямышlыкlэу зэрэщытыгъэм фэд, ежьыри цlыф ямышlыкlэу, нэмыкlхэм акlуачlэ, яамал къымыхьырэр фызэшlокlэу щытыгъ. Ыпкъ гъучlым нахь пытагъ, фаемэ къыгъэщтыщтыгъэ, фаемэ, умышlэжьынэу зызэблихъущтыгъэ, ызыкlэлъэныкъо мылым фэдэу чъыlэу, адрэ кlэлъэныкъор машlом фэдэу стырыгъ. Шэу зытесыри, Тхъожъыер, къызэрыкlоу щытыгъэп, цlыфым ыбзэ къыгурыlощтыгъэ, къэгущыlэни ылъэкlыщтыгъэ...
Джари нарт Саусэрыкъо икъэхъукlэ къызэраlотэжьырэр.
[id260559486|Руслан], опечатк ны1эп ар, ащ фэдизэу хьэйнэпэшхэу щытэп